ລາ​ຍ​ງານ ກ່າວ​ວ່າ ຈີນ ພະ​ຍາ​ຍາມ ທຳ​ລາຍ ລະ​ບົບ​ສິດ​ທິມະ​ນຸດ ທົ່ວ​ໂລກ
ມັນ​ແມ່ນ​ພຽງ​ອີກ​ນຶ່ງວິ​ທີ ​ທີ່ ຈີນ ໄດ້​ໃຊ້​ອຳ​ນາດ ​ທາງ​ເສດ​ຖະ​ກິດ​ຂອງ​ເຂົາ​ເຈົ້າ ເພື່ອ​ກົດ​ຂີ່​ເສ​ລີ​ພາບ​ໃນ​ການ​ປາກ​ເວົ້າ​ທົ່ວ​ໂລກ, ອີງ​ຕາມ​ລາຍ​ງານ​ ຂອງ​ອົງ​ການ​ສິ້ງ​ຊອມ​ສິດ​ທິ​ມະ​ນຸດ.
ຈີນ ແມ່ນກຳລັງໃຊ້ອຳນາດທາງເສດຖະກິດ ແລະ ການທູດຂອງເຂົາເຈົ້າເພື່ອປິດປາກບັນດານັກວິຈານ ຢູ່ຕ່າງປະເທດ ແລະ ທຳລາຍລະບົບສິດທິມະນຸດສາກົນ, ອີງຕາມລາຍງານໂລກປີ 2020 ຂອງກຸ່ມປົກປ້ອງສິດທິມະນຸດ Human Rights Watch ລາຍງານດັ່ງກ່າວ, ເຊິ່ງໄດ້ທຳການສຳຫຼວດໃນປະມານ 100 ປະເທດນັ້ນ, ໄດ້ອ້າງວ່າ ຄວາມພະຍາຍາມຂອງ ປັກກິ່ງ ບໍ່ພຽງແຕ່ກົດຂີ່ສິດທິປະເທດຊາຊົນຂອງເຂົາເຈົ້າເທົ່ານັ້ນແຕ່ຍັງໄດ້ຂະຫຍາຍຂ້າມເຂດ ຊາຍແດນຂອງເຂົາເຈົ້າດ້ວຍ ນັກຂ່າວວີໂອເອ ເຈຊູເຊເມ ໂອນີ ມີລາຍງານເພີ່ມເຕີມ ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ຫຼັງຈາກນັກເຕບານ ພຣີເມຍ ລີກ ອັງກິດ ຄົນນຶ່ງ, ໄດ້ຂຽນຂໍ້ຄວາມໃນອິນເຕີແນັດ ຕຳໜິວິຈານນະໂຍບາຍຂອງ ຈີນ ຕໍ່ພວກຊົນກຸ່ມນ້ອຍຊາວມຸສລິມເຜົ່າວີເກີ ຂອງເຂົາເຈົ້ານັ້ນ, ປັກກິ່ງ ກໍໄດ້ຍົກເລີກການອອກອາກາດການແຂ່ງຂັນຂອງທີມລາວ, ເຊິ່ງເປັນການເຕືອນຈາກຕະຫຼາດທີ່ສ້າງລາຍໄດ້ຫຼາຍທີ່ສຸດຂອງ ລີກເຕະບານນັ້ນ ມັນແມ່ນພຽງອີກນຶ່ງວິທີ ທີ່ ຈີນ ໄດ້ໃຊ້ອຳນາດທາງເສດຖະກິດຂອງເຂົາເຈົ້າ ເພື່ອກົດຂີ່ເສລີພາບໃນການປາກເວົ້າທົ່ວໂລກ, ອີງຕາມລາຍງານຂອງອົງການສິ້ງຊອມສິດທິມະນຸດ ທ່ານນາງ ຢາຈິບ ຫວັງ ນັກຄົ້ນຄວ້າ ຈີນ ຂອງອົງການປົກປ້ອງສິດທິມະນຸດ Human Rights Watch ໄດ້ກ່າວວ່າ “ຈີນ ໄດ້ຮາວີລົບກວນ ແລະ ຂົ່ມຂູ່ກິດຈະກຳທຸກປະເພດ ແລະ ການເວົ້າທີ່ຕຳໜິວິຈານສະຖິຕິສິດທິມະນຸດຂອງ ຈີນ ໃນອົງການ ສະຫະປະຊາຊາດ ໃນປະເທດຕ່າງໆຢູ່ທົ່ວໂລກ, ຈີນ ໄດ້ກວດກາຄຳເວົ້າທີ່ຕຳໜິວິຈານລັດຖະບານ ຈີນ ດ້ວຍການໃຊ້ອຳນາດທາງເສດຖະກິດ ແລະ ການທູດຂອງເຂົາເຈົ້າ ອີງຕາມລາຍງານໂລກ ປີ 2020 ຂອງອົງການ Human Rights Watch, ຈີນ, ພາຍໃຕ້ການນຳພາຂອງປະທານ ສີ ຈິ່ນຜິງ ນັ້ນ, ໄດ້ຮັດກຸມການຄວບຄຸມຂອງເຂົາເຈົ້າໃນພາກສ່ວນຂອງສັງຄົມ ທີ່ເຂົາເຈົ້າພົບວ່າເປັນໄພຂົ່ມຂູ່ເຊັ່ນ ອິນເຕີແນັດ, ນັກເຄື່ອນໄຫວ ແລະ ກຸ່ມສາສະໜາ ທ່ານ ເຄັນເນັດ ຮັອທ ຜູ້ອຳນວຍການໃຫຍ່ ຂອງອົງການ Human Rights Watch ກ່າວວ່າ “ນີ້ແມ່ນໄລຍະຂອງການກົດຂີ່ທີ່ຮ້າຍແຮງທີ່ສຸດ, ທີ່ພວກເຮົາໄດ້ເຫັນໃນຮອບຫຼາຍທົດສະວັດໃນ ຈີນ, ຄົງຈະຢ້ອນກັບຄືນໄປການປະຕິວັດດ້ານວັດທະນະທຳ ຫຼື ຍຸກທີ່ຄືແນວນັ້ນ ແຂວງ ຊິນຈຽງ ແມ່ນຮ້າຍແຮງທີ່ສຸດ, ບ່ອນທີ່ ເຈົ້າຮູ້ບໍ່, ຊາວ ວີເກີ ນຶ່ງລ້ານຄົນ ຫຼື ຫຼາຍກວ່ານັ້ນ ແລະ ຊາວ ມຸສລິມ ເຜົ່າເຕີກີ ໄດ້ຖືກກັກຂັງ ສຳລັບການບັງຄັບສັ່ງສອນ ໂດຍພື້ນຖານແລ້ວເພື່ອກົດດັນເຂົາເຈົ້າໃຫ້ກ່າວປະນາມສາສະໜາ ອິສລາມ ແລະ ວັດທະນະທຳພື້ນເມືອງຂອງເຂົາເຈົ້າ ແລະ ແມ່ນກະທັ້ງພາສາຂອງເຂົາເຈົ້າ ” ທ່ານ ເຄັນເນັດ ຣັອທ , ຜູ້ອຳນວຍການໃຫຍ່ຂອງກຸ່ມດັ່ງກ່າວໄດ້ຖືກຫ້າມບໍ່ໃຫ້ເຂົ້າໄປໃນ ຮົງກົງ ໃນວັນອາທິດທີ່ຜ່ານມາ, ບ່ອນທີ່ທ່ານມີແຜນຈະເປີດຕົວລາຍງານຂອງປີນີ້ ທີ່ລັດຖະບານ ຈີນ ເອີ້ນມັນວ່າເປັນການລົງໂທດສຳລັບການສະໜັບສະໜູນຜູ້ປະທ້ວງ ສະໜັບສະໜູນປະຊາທິປະໄຕໃນ ຮົງກົງ ທ່ານ ເກັງ ຊວາງ, ໂຄສົກກະຊວງການຕ່າງປະເທດ ຈີນ ໄດ້ກ່າວວ່າ “ກຸ່ມພວກນີ້ໄດ້ພະຍາຍາມທຸກຮູບແບບ ເພື່ອຍົວະໃຫ້ເຂົາເຈົ້າພົວພັນໃນອະຊະຍາກຳທີ່ຮຸນແຮງທີ່ສຸດ, ຍຸແຍ່ ຮົງກົງ ໃຫ້ແຍກຕົວເປັນເອກະລາດ ແລະ ກິດຈະກຳການແຍກຕົວຕ່າງໆ ອົງການພວກນີ້ເປັນຜູ້ຮັບຜິດຊອບສຳລັບຄວາມວຸ້ນວາຍໃນປັດຈຸບັນໃນ ຮົງກົງ ແລະ ຄວນຖືກລົງໂທດ ແລະ ຮັບກຳຂອງເຂົາເຈົ້າ ” ຫຼາຍປະເທດໄດ້ກ່າວວິຈານ ຈີນ ຢ່າງເປີດເຜີຍສຳລັບການລະເມີດສິດທິມະນຸດ ແຕ່ໄດ້ຢຸດໃນການເອົາມາດຕະການທີ່ໜັກແໜ້ນໃນທັນທີ ຕໍ່ ປັກກິ່ງ ລວມທັງປະເທດຕາເວັນຕົກ ບ່ອນທີ່ບັນຫາຄື ເບຣັກຊິດ ໄດ້ຫັນປ່ຽນຄວາມສົນໃຈ ທ່ານນາງ ຢາຈິວ ຫວັງ ໄດ້ກ່າວວ່າ “ປະເທດຕ່າງໆທີ່ເຂັ້ມແຂງຕໍ່ສິດທິມະນຸດບໍ່ໄດ້ເວົ້າຫຼາຍພໍ ກ່ຽວກັບ ສະຖານະການສິດທິມະນຸດໃນ ຈີນ ແລະ ປະເທດອື່ນໆທີ່ມີອຳນາດການປົກຄອງແບບຜະເດັດການເອງ, ຍ້ອນດັ່ງທີ່ຂ້າພະເຈົ້າໄດ້ກ່າວໄປນັ້ນ, ເສດຖະກິດທີ່ມີຂໍ້ຜູກມັດກັບ ຈີນ, ເຂົາເຈົ້າບໍ່ໄດ້ເວົ້າ ກ່ຽວກັບ ການປາບປາມທີ່ຮ້າຍແຮງໃນແຂວງ ຊິນຈຽງ ແລະ ການລະເມີດສິດທິມະນຸດອື່ນໆໃນ ຈີນ ” ໃນຂະນະທີ່ ສະຫະລັດ ໄດ້ວາງມາດຕະການລົງໂທດໃສ່ບໍລິສັດຈີນ ບາງບໍລິສັດ ແລະ ບັນດາເຈົ້າໜ້າທີ່ທີ່ພົວພັນກັບການປາບປາມຂອງ ຈີນ ນັ້ນ, ບັນດາຜູ້ສະໜັບສະໜູນສິດທິມະນຸດກ່າວວ່າ ການຍອມຮັບປະທານປະເທດ ສີ ຈິ່ນຜິງ ແລະ ນະໂຍບາຍ ສະຫະລັດ ກ່ຽວກັບ ການແຍກຄອບຄົວຢູ່ເຂດຊາຍແດນ ສະຫະລັດ-ເມັກຊິໂກ ໂດຍປະທານາທິບໍດີ ສະຫະລັດ ທ່ານ ດໍໂນລ ທຣຳ ນັ້ນໄດ້ສ້າງຄວາມເສຍຫາຍຕໍ່ຄວາມໜ້າເຊື່ອຖື ກ່ຽວກັບ ບັນຫາສິດທິມຸດຂອງ ສະຫະລັດ